SPECTACOLELE 
TOVSTONOGOV 


VITALITATEA 
TEATRVLV/!| 
PSIHOLOGIC 


xistă spectacole care se arată imprevizibile şi noi, oricît de 
cunoscute ar fi piesele reprezentate. Așa se întîmplă cu specta- 
colele teatrului condus de Tovstonogov : poţi să cunoşti în amă- 
nunt Oceanul lui Stein şi Barbarii lui Gorki — jucate de actorii din Leningrad, 
aceste texte ti se vor înfățișa neaşteptat de noi. Intensitatea vieţii create pe 
scenă face ca textul să se dezvăluie mai bogat și mai plin decit tot ce ai putut 
gîndi şi imagina înainte. E ca şi cum ai vedea sau ai citi piesa pentru 
prima dată. 

Oceanul este o piesă care invită la romantic, debutînd zgomotos, în cas- 
cade de muzică, proiecții şi strigăte, care trebuie să semnifice lupta marinarilor 
cu taifunul. Tovstonogov a renunţat la scenele situate de dramaturg în furtună. 
în viziunea lui, începutul este simplu, nespectaculos: două personaje se află în 
avanscenă, mimînd mersul, cu fața la public, și vorbind fiecare pentru sine. 
Este un dialog de monologuri, un duet al gîndurilor. Spectacolul debutează ast- 
fel în cu totul alt registru decit cel aşteptat; legătura cu publicul este mai 
intimă decît în text, mai directă şi mai intens concentrată. 

Şi mai departe accentele cad altfel decit le aşteptam, ritmul e altul decit 
cel prevăzut. Episodul balului este redus la citeva scene concise, cu două sau 
trei personaje, jucate parcă „la trecut“, din perspectiva amintirilor fugare. Abia 
în scena reîntîlnirii celor trei prieteni, după un interval de şase ani, ritmul se 
relaxează şi timpul scenic se dilată ; acţiunea se strămută în prezent, permiţind 
regizorului şi actorilor să descrie fără grabă un mediu şi o atmosferă Astfel, 
spectacolul structurează şi ritmează ferm expoziţia, cam lungă şi amorfă în piesă. 

Încă de la început, întreaga atenţie s-a concentrat asupra actorilor. Fără 
un gest, fără să recurgă la intonaţii „de efect“, mişcîndu-se monoton, în 

ritmul mersului, şi monologind cu jumătate de glas, K. I. Lavrov (Platonov) şi 
S. I. Iurski (Ceasovnikov) creează sentimentul unor pregnante prezențe umane. 
Pe măsură ce acțiunea înaintează, această impresie se consolidează. Ceea ce 
atrage în primul rînd în spectacol este vitalitatea personajelor scenice, ampli- 
tudinea şi precizia cu care se desenează în cadrul scenic fiecare viață de om. 
Platonov tace. În piesă există citeva scene în care eroul nu spune nici o vorbă, 
deşi se află într-un nod al conflictului: întîlnirea cu Maşa, petrecerea de la 
kilometrul 8. În spectacol, tăcerea devine o caracteristică predominantă a per- 
sonajului. Abia acum, cînd vedem cum Lavrov ascultă şi urmăreşte tot ce se 
petrece, descoperim că eroul lui Stein impune nu numai prin ceea ce spune, 
ci prin întreaga atitudine, prin liniștea lui intransigentă. Tăcerea lui este tăcerea 
unui om de acţiune, neobișnuit să-şi piardă vremea cu multă vorbă ; ea înseamnă 
autodisciplină, forţă, sentiment al răspunderii, preocupare constantă pentru munca 
de fiecare zi. 

Precizia interpretării merge pînă la cele mai mici detalii. Platonov poartă 
altfel uniforma decit Ceasovnikov. Comandantul de pe Vzolnovanii pare născut 
militar, educat în tradiția eleganților ofiţeri ruşi pe care i-am văzut în Trei surori; 
pe el, uniforma „vine ca turnată“, el salută, merge, se aşază cu aceeași impecabilă 
disciplină a mișcării. Pe Ceasovnikov însă, uniforma nu vrea să se aşeze; Iurski 

pare tot timpul echipat în grabă, cu stîngãcie, şi, cind la poziția de drepți, este 
uşor ridicol. 

Cadrul scenic simplu, de o convenţionalitate neostentativă, concentrează şi 
mai mult asupra actorilor atenția publicului. Conceput într-o gamă de cenușiu 
şi compus din panouri care încadrează geometric elementele de mobilier strict 
necesare jocului, decorul lui S. S. Mandel este întregit cu fotografii imprimate pe 
panouri centrale, în ultimul plan. Precizia fotografică a acestor crîmpeie de imagini 
— un colț din plafonul şi pereţii cabinei Căpitanului, o barcă legată la chei, un 


petic de plajă — și perspectiva lor „subiectivă“ însuflețesc convenţionalitatea 
decorului, introducîndu-ne în atmosfera fiecărei scene. 
s.. 


Din spectacol se pot uşor deduce cîteva caracteristici definitorii pentru stilul 
regizoral al lui Tovstonogov, devenit, prin colaborare constantă cu același ansamblu, 
stil al unui teatru. 

Măsura şi simplitatea formei caracterizează întreaga punere în scenă. Sim- 
plitatea ei severă este împinsă, uneori, pînă la îndrăzneli extreme : scene întregi 
sînt interpretate, aproape fără o mișcare, de un singur actor. Scrisoarea lui Zadornov 
devine — în interpretarea lui A. E. Garicev — un liniştit şi grav moment de con- 
fruntare cu sine însuşi. Din punct de vedere exterior, jocul actorului este absolut 
static ; el subjugă numai prin dinamica lăuntrică, prin expresia directă a mişcării 
gîndului. La fel se întîmplă cu monologul lui Tuman, în interpretarea lui G.A.Gai. 

Simplitatea austeră a montării nu devine însă manieră ; ea nu evită explo- 
ziile de energie, nu se teme de expresivitatea violentă. O scenă de obicei jucată 
în grabă, ca un moment pur explicativ între altele mai însemnate, este amplificată, 
căpătind însemnătatea unui punct central în spectacol : beţia lui Ceasovnikov. Tex- 
tul rolului nu are mai mult de o jumătate de pagină, dar lurski îl dezvoltă spec- 
taculos şi cu risipă de amănunte. De la pahar la pahar, Ceasovnikov îşi pierde echi- 
librul — doar este un nebăutor ; încăpăținarea cu care el continuă, în ciuda beţiei, 
să-și răvășească sistematic ținuta, și înverşunarea veselă cu care pornește în întim- 
pinarea patrulei spun mult despre evoluția acestui caracter dificil. 

Altă caracteristică a spectacolului este densitatea mare a acțiunii scenice 
Tesãtura de reacţii şi raporturi umane create pe scenă nu se rărește în momentele 
aparent neutre. Întrebarea reglementară „Îmi permiteţi să plec?“ e folosită de 
Lavrov pentru a exprima disprețul lui Platonov față de Zub, sau bucuria lui de 
a pleca în misiune. Uneori interpreții acționează hotăritor prin asemenea replici 
uzuale, aparent insignifiante. 

Poate că tocmai această precizie a nuanţelor psihologice, această perseverentă 
particulazizare a lor așază textul într-o lumină nouă. Nici una din soluţiile de 


K. I. Lavrov (Platonov) și O. V. Basilașvili (Kuklin) în „Oceanul“ 


punere în scenă şi joc nu este o soluţie la îndemîna oricărui regizor sau interpret. 
Pare firesc ca monologul lui Kuklin despre ratare să fie rostit pe ton de meditaţie, 
ca un moment de îngîndurare; O. V. Basilaşvili îl spune însă riîzînd. Rîsul lui 
nervos traduce în același timp rușinea unei confesiuni înjositoare şi neputința de 
a se opri, nevoia de a spune ceea ce îi stă pe suflet. Revolta din primul act a 
lui Ceasovnikov pare predestinată unei interpretări violente, explozive. Iurski însă o 
joacă aproape în şoaptă, concentrînd tot zbuciumul eroului în ritm: se așază, se 
scoală, își schimbă mereu poziţia, nu-şi găsește, literalmente, locul şi vorbeşte 
precipitat, cu neliniștea omului obsedat de un gînd incomod. 

Sonorizarea şi detaliile plastice au şi ele un sens psihologic precis (trădat 
uneori de ilustrația muzicală prea zgomotoasă, emfatică, în dezacord cu sobrietatea 
întregului spectacol). Murmurul valurilor se aude tot timpul în scena întilnirii din- 
tre Maşa (actrița N. A. Olhina, al cărei joc just este totuşi mai puțin viu decit al 
celorlalți) şi Platonov, subliniind singurătatea femeii şi severitatea celui care, ascul- 
tînd-o, o judecă. Colţul de cameră figurat de panoul-fotografie din decorul de la 
kilometrul 8 — un vestibul situat între mai multe uşi — sugerează lipsa de sens 
a unei vieţi fără nimic trainic, care s-a consumat, parcă, în trecere dintr-un loc 
într-altul. 

O asemenea concepție despre teatru acordă trăirii actorilor o semnificaţie 
artistică sigură. De obicei, pentru actori — mai ales pentru cei dotați cu oarecare 
sensibilitate — emoția este un mod facil de comunicare cu publicul. (De aceea, 
actorilor le şi plac conflictele puternice şi dezlănţuirile.) O actriţă tînără, atrăgă- 
toare, care plinge sincer pe scenă, umple întotdeauna de compasiune sufletul spec- 
tatorilor. Comunicarea la acest nivel nu-i mulțumește pe actorii de la „Maxim 
Gorki“. Jocul lor nu este rațional, rece, abstract convenţional, ei nu evită 
emoția. În scena cu Ceasovnikov, Makarova (Anecika) plînge tot timpul. Dar senti- 
mentele și emoția nu constituie pentru aceşti interpreţi un scop, ci un mijloc: 
un mijloc de a sugera idei, sensuri morale, un mod de analiză. Anecika plinge, 
se luptă zadarnic să-și oprească lacrimile ; de atîta suferință, i se face frig şi se 
ghemuiește, mică şi ridicol de neajutorată, pe canapea. Jocul Makarovei demon- 
strează că nu exprimarea deschisă a sentimentului aduce în scenă melodrama, ci 
reprezentarea emofiei „în sine“, fără alt scop decit acela de a-l mișca pe spectator. 
În această scenă nu ne emoționează atît lacrimile actriţei, cît frumuseţea caracte- 
rului care se dezvăluie în interpretarea ei: demnitatea, puterea de a iubi, gin- 
gășia eroinei. 

Stinga: S. I. Turski (Ceasovnikov) 
şi N. P. Korn (Cecasovnikov-tatăl) ; 
dreapta : K. I. Lavrov (Platonov) în 
„Oceanul“ 


Acesta este sensul cel mai înalt al spectacolului : el ne aduce în prezența 
unor oameni contemporani frumoși şi drepţi, în care putem crede fără șovăire. 
Aşa sînt Anecika, tumultuosul Kostik, Zadornov, chiar şi Tuman, pînă la urmă, 
dar mai ales Platonov — intransigentul şi deplin maturul Platonov, care ne-a 
convins că poartă cu mîndrie povara marilor sale răspunderi, şi își găsește fericirea 
în munca dusă în numele oamenilor. 

+++ 


Un spectacol Gorki în timpul căruia se rîde în hohote nu este deloc obişnuit. 
Aşa se întîmplă cu montarea Barbarilor în regia lui Tovstonogov. Momente de 
adevărată farsă, în care eroii se împiedică şi cad, stîrnind rîsul publicului, stau 
alături de scene apăsătoare, tragice chiar. La lectură, aceste variații de ton nu 
sînt atît de evidente. Piesa este o cronică a monotonei vieți dintr-un mic oraş 
de provincie, în care sosirea unor ingineri constructori pare să aducă un început de 
înnoire care eşueazã lamentabil, neizbutind decît să accentueze şi mai puternic 
lipsa de sens a existenței duse de localnici. Teatrul interpretează această istorie 
nu ca o dramă, ci ca o tragicomedie. Tovstonogov se îndepărtează hotărît de tra- 
ditiile spectacolelor Gorki înțelese exclusiv ca dramatice şi grave. Ultima replică 
a lui Tîganov, înainte de sinuciderea Monahovei — „sînt gata să te urmez ori- 
unde... chiar şi pe acoperiş!“ —, era în alte montări suprimată tocmai pentru 
a evita hohotele de rîs înainte de tragedia finală. „Pentru noi însă, această replică 
era absolut necesară — afirmă Tovstonogov. În timpul spectacolului Teatrului 
Mare Dramatic, spectatorii rîd, auzind-o, şi asta ni se pare just. Am subliniat cu 
bună ştiintã bilateralitatea de sensuri a piesei, descoperind comicul în tragic“. 
(Din „Contemporaneitatea teatrului contemporan“, ed. Iskusstvo, 1962, pag 55.) 

Frecvența contrastelor comic-tragic scoate în evidență în spectacol complexi- 
tatea textului. Astfel, pe la mijlocul actului II, Kuznețov aduce în scenă o apariție 
de farsă, prezentîndu-l pe Grişa ca pe un adevărat Vaniuşka-Duraciok. Peste puțin 
timp, în acelaşi act, vom asista la discuția dintre Lidia şi Cerkun. În culise, cineva 
cîntă la pian un vals tînguitor. Olhina (Lidia) are o ţinută mîndră, stãpînindu-şi 
cu eleganță emoția, Luspekaev (Cerkun) o priveşte intens. Ne aflăm în plin teatru 
liric : schimbul de replici despre eroism și fapte mari este o învăluită mărturisire 
de dragoste. În punctul culminant, atunci cînd apropierea eroilor pare să devină 
inevitabilă, sosește bărbatul Duniei, beat şi zdrențăros ; el se instalează comod în mij- 
locul scenei şi începe să-i privească cu gura căscată, „ca la teatru“, pe îndrăgostiți. 

Stînga : E. A. Popova 
(Anna Fedorovna); dreapta: 
L. A. Volînskaia (Pritiki- 
na); în planul doi: P, B. 
Luspekaev (Cerkun) is 
„Barbarii“ 


Instantaneu scena îşi schimbă sensul : cuvintele care înainte sunau înălţător devin, 
prin confruntare cu prezenţa brutală a mizeriei, ridicole şi puerile. Scena, începută 
atit de gingaş, continuă în registrul comic. Bărbatul Duniei şterpelește de pe masă 
o sticlă cu băutură, pe care o leagănă în brate cu duioşie de beţiv, în timp ce își 
revendică drepturile de părinte asupra Stiopei. După asta, tonalitatea spectacolului 
se va schimba din nou: în scena următoare, Anna cerşeşte, în genunchi, soțului 
ei, iubire. Sub o înfățișare plăpîndă, E. A. Popova stăpineşte o asemenea forţă, în 
jocul ei, varietatea nuanţelor este atit de mare, sensibilitatea atit de expresivă, 
încît trecem. fără tranziţie, în plină dramă psihologică. Anna intră cu o rigiditate 
glacială, şi numai din privirea ei înţelegem cît de mult o urăște pe Lidia; apoi 
devine febrilă, temătoare, şi mișcările frînte par să încerce a stăvili duritatea 
soțului. Spre a evita discuția care o înspăimîntă, ea se silește să ridă, încearcă 
să-și disimuleze frămintarea, pentru ca, deodată, să nu mai reziste şi să izbuc- 
nească în strigăte nestăpinite. În caleidoscopul acestor comportări contradictorii 
se citește clar gindul ascuns al eroinei: teama de acel insuportabil şi de mult 
așteptat „nu te iubesc“, de care actriţa se fereşte ca de o lovitură. Sensibilitatea 
ei neobişnuită înregistrează durerea morală cu pregnanţa unei acute suferinţe fizice. 

Luspekaev (Cerkun), G. K. Semenov (Redozubov), 


P. B. 
Strjelcik (Tîganov) în „Barbarii“ 


De la stinga la dreapta 
a 


V. 


T. V. Doronina (Nadejda) în „Bar- 


barii“ 


E. A. Lebedev 


barii“ 


(Monahov) 

Da, Tovstonogov are dreptate cînd spune, în introducerea scrisă pentru caie- 
tul-program, că Barbarii este piesa lui Gorki care se apropie cel mai mult de 
dramaturgia cehoviană. Succesiunea scenelor descrise aminteşte episodul din Pes- 
cărușul, în care, după încercarea de sinucidere a lui Treplev, mama şi fiul încep 
prin a se apropia cu dragoste, pentru a ajunge la ceartă ridicolă şi grotescă şi a 
termina printr-o împăcare duioasă. 

+++ 


În Barbarii, prezența regizorului este mai învăluită, mai ascunsă decît în 
Oceanul, dar ea rămîne la fel de puternică. O simțim şi în compoziția de ansamblu, 
şi în detalii. 

Aparent tradițional în formă, spectacolul nu are nimic învechit în substanță. 
Decorul e şters, voit neutru, pentru a materializa ideea unei lumi provinciale, înte- 
penite în rutină. I se poate reproşa inexpresivitatea plastică în tran- 
scrierea acestei idei, dar principiul creator de la care a pornit regizorul nu poate 
fi contestat. Acțiunea evoluează, contrapunctic, desfășurindu-se pe mai multe pla- 
nuri, care uneori se întrepătrund, alteori coexistă, aparent fără legătură, centrele 
de atenție aprinzîndu-se şi stingîndu-se în diferite puncte ale scenei, într-un joc 
subtil de semnificații. Ca şi în Oceanul, tot interesul se concentrează asupra per- 
sonajelor, uimitoare galerie de portrete, surprinse din mereu altă perspectivă. Toate 
subtextele rolurilor sînt evident şi cu implacabilă limpezime exprimate, fără ca 
afirmarea ideilor şi a poziției actorilor față de personaje să destrame firescul 
vieții scenice. 

E. A. Lebedev face din Monahov unul din principalii eroi ai spectacolului. 
La început plin de sine, ridicol în ifosele cu care debitează banalități, el este ser- 
vil cu prestanță, aproape cu mîndrie. În actul II, siguranța lui caraghioasă începe 
să-şi arate şubrezenia. După discuția de un cinism obraznic cu Tîganov, Monahov- 
Lebedev, rămas singur, striveşte ţigara pe care a primit-o de la rival şi pleacă 
plîngînd. Face asta repede şi cu atîta reținere încît mai mult îi bănuim lacrimile 
decît le vedem. Tot actul următor, el joacă pe fondul unui hohot de plîns, greu 
stăpînit, mereu gata să izbucnească. Excelent găsită este aici punerea în scenă: 
Monahov se află aproape tot timpul în scenă, dar se ascunde mereu, în parte pen- 
tru a-şi feri de ochii străini deznãdejdea, în parte pentru a-şi spiona soția. În 
sfîrșit, în ultimul act, emoția — pînă aici sever comprimatã — izbucnește : Lebe- 
dev plînge acum aproape tot timpul. 

P. B. Luspekaev (Cerkun) şi V. I. Strjelcik (Tîganov) descriu critic pe cei 
doi ingineri. Timp de trei acte, Luspekaev pare un adevărat erou, pentru ca în 
ultimul act, fără să schimbe ceva în machiaj sau în costum, să ne arate un Cerkun 
înfrînt, amortit, „îngrăşat“ sufletește. Strjelcik schiteazã cu graţie şi ironie por- 
tretul unui adevărat arbitru al eleganței, căruia viața îi joacă o festă, fãcîndu-l 
să se îndrăgostească, în pragul bătriîneții, de o provincială cu obiceiuri ridicole. 
Acest caracter este privit din altă perspectivă decît celelalte: la Țiganov, apa- 
rența, masca socială, este fermecătoare, şi sentimentul sincer e comic. 

Personajele de planul doi. viu colorate, sînt descrise cu tot atîta atenţie ca 
și eroii principali : Golovastikov-B. S. Riîjuhin, înțeleptul-spion cu mers de pisică; 
Drobeazghin, funcţionarul mărunt. învestit de Iurski cu tot farmecul unei prostii 
pline de bunăvoință ; Matvei Goghin (Garicev), ale cărui apariţii fugare exprimă 
puternic nerăbdarea de a se căpătui ; Stepan Lukin (V. E. Reţepter), oscilînd între 
luciditate amară, aproape sceptică, şi entuziasm. Fiecare nume din distribuţie ar 
merita un comentariu : doctorul, cuplul Pritikinilor, Katia, Vesiolkina, Redozubov, 
Stiopa, Ivakin. 

Prezenţa regizorului se manifestă cel mai ferm în gradaţia întregului spec- 
tacol. De la început pînă la sfîrșit, ritmul exterior se menține același, punctînd 
prin scurte momente de violență contextul general static — al unei lumi în care 
nu se petrece nimic. Eroii intră, ies, stau de vorbă, se ceartă, se împacă, şi actıu- 
nea pare să nu izbutească să se închege. Dar ce creștere inexorabilă a ritmului 
interior, ce polifonică dezvoltare a tuturor conflictelor ce compun acțiunea ! Primul 
act e pur expozitiv, de prezentare ; el lasă toate porţile deschise spre ceea ce are 
să se întîmple, nu înnoadă hotărît nici un conflict. În actul II se declanșează 
brutal jocul de contraste comic-dramatic. Actul III evoluează încet cu treceri 
aproape imperceptibile de la atmosfera de petrecere patriarhală, pașnică, la bar- 
baria unei orgii triviale. Finalul este jucat în întregime în tensiunea tuturor con- 
flictelor aduse la apogeu, dar neexprimate pînă în ultimele scene, fiind dominat 

de apariţia maiestuoasă a frumoasei Doronina (Nadejda) — pînă acum ciudată, 
uneori comică, senzuală şi de o sinceritate absolută, şi devenită aici adevărată 
eroină tragică. 

+++ 


Astăzi nu mai există nici negustori, nici stareţe, nici industriaşi, nici doctori 
de zemstvă, şi nici relațiile şi împrejurările caracteristice acestor personaje, deve- 
nite istorice. Cu toate acestea, spectacolul ne interesează în cel mai înalt grad, 
ca şi cum tot ce se petrece pe scenă s-ar referi constant la evenimente contem- 
porane. Tovstonogov nu a pus în scenă Barbarii ca pe o piesă-document despre 
o lume dispărută ; el a căutat aici drama vie a oamenilor stãpîniti de barbarie, 
care caută să lupte împotriva ei. Ce înțelege regizorul prin „barbarie“? O întreagă 
civilizație falsă — şi cea de tip samavolnic, deschis sălbatică, conform căreia 
tatăl este stăpînul fiicei, soțul este stăpînul soției, primarul este stăpînul orașului, 
dar şi cea aparent luminoasă, în fapt profund distructivă, adusă în mediul pro- 
vincial de către intelectuali. Gorki face în piesă necrologul vechii „împãrãtii a întu- 
nericului“ şi rechizitoriul noii „împãrãtii a întunericului“, creată de burghezia cultă, 
evoluată. Este binecunoscuta temă gorkianã a demascării intelectualitãtii burgheze, 
temă a cărei actualitate nu mai trebuie dovedită. 

Cultura fără o cultură a sentimentelor şi relațiilor umane, civilizația fără 
o adevărată civilizare a vieții sociale şi intime nu aduc decît descompunere. Cer- 
kun, Anna şi Tîganov sînt puternici şi distrugători pentru că promit să aducă 
lumina şi dreptatea şi nu fac decît să-și mascheze inconştient, cu vorbe mari şi 
idei frumoase, pornirile egoiste, Cu ce se deosebeşte, în fond, morala Annei — în 
stare de orice umilire şi de orice şiretilic pentru a păstra bărbatul care nu o mai 
iubeşte — de morala bețivului care se socoteşte stãpînul Stiopei numai fiindcă îi 
este tată ? Şi prin ce diferă de această atitudine tentativa lui Tîganov de a pune 
stăpînire pe Nadejda, promitîndu-i călătorii la Paris şi întîlniri cu regi „îmbrăcați 
numai în roşu“? Ridicola, nu prea inteligenta Monahova, care se hrăneşte cu 
romane sentimentale şi visează marea dragoste, se împotriveşte instinctiv oricărei 
samavolnicii („Cum ar putea să pună cineva stăpînire pe mine, dacã eu nu 
vreau ?“). Întreaga piesă este un protest împotriva extinderii aşa-zisului „instinct“ 
de proprietate asupra raporturilor dintre oameni. Punînd-o în scenă, lui Tovsto- 
nogov i-a fost uşor să o prezinte ca o pledoarie pentru puritatea relațiilor umane. 


+++ 


Cele două spectacole pe care le-am văzut nu au avut doar meritul de a 
dezvălui toată frumusețea unor texte dramatice ; ele ne-au făcut cunoscut un mod 
original de interpretare. Omogenitatea trupei, conştiinciozitatea şi profunda con- 
centrare a tuturor interpretărilor, capacitatea actorilor de a îndeplini strălucit cele 
mai dificile sarcini profesionale dovedesc că Tovstonogov nu realizează spectacole 
izolate, ci că el a creat un teatru, găsind un sprijin eficient în munca actorilor şi 
a colectivului de regizori (R. Agarmizean, R. Sirota, M. Rehels). 

Conducător, din 1956, al ansamblului de la Teatrul Mare Dramatic „Maxim 
Gorki“ din Leningrad, regizorul a împrospătat trupa (din care jumătate o con- 
stituie actori noi, aduşi de el în teatru) şi a educat-o. El promovează o modalitate 
contemporană de teatru psihologic, evident derivată din marile tradiții stanislav- 
skiene, ca o expresie directă a preluării lor creatoare, nedogmatice. 

Nici unul dintre spectacolele văzute nu erau spectacole de premieră. Oceanul 
împlineşte în curînd două stagiuni, Barbarii se joacă din 1959. Vigoarea nealterată 
a interpretării dovedeşte viabilitatea creațiilor lui Tovstonogov şi disciplina artis- 
ticã desãvîrşitã a actorilor. 

Am cunoscut regizorul şi teatrul sub un singur aspect, spectacolele vizionate 
fiind destul de înrudite ca gen. Repertoriul Teatrului „Maxim Gorki“ cuprinde şi 
piese din alte genuri. După cum se anunță, ansamblul se pregăteşte acum să abor- 
deze marele repertoriu shakespearean şi dramaturgia lui Cehov. Putem aştepta ca 
şi de aici înainte creația comună a regizorului, a colaboratorilor lui şi a actorilor 
să atingă momente de înaltă desãvîrşire. 

Ana Maria Narti 

